О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 97. тачка 15. Устава Републике Србије, према којој Република Србија уређује и обезбеђује финансирање остваривања права и дужности Републике Србије, утврђених Уставом и законом. Чланoм 3. и чланом 7. ст. 1. и 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20), прописано је да се Република Србија може задуживати у земљи и иностранству, као и да се задуживање може користити за финансирање буџетског дефицита и за рефинансирање обавеза по основу јавног дуга. Такође, чланом 4. став 14. Закона о Народној банци Србије („Службени гласник РС”, бр. 72/03, 55/04, 85/05-др. закон, 44/10, 76/12, 106/12, 14/15, 40/15-УС и 44/18), прописује се да Народна банка Србије обавља законом, односно уговором утврђене послове за Републику Србију.

II. РАЗЛОЗИ ЗА ДОНОШЕЊЕ ЗАКОНА

Специјална права вучења, која се расподељују земљама чланицама у форми алокације сразмерно висини квоте у Међународном монетарном фонду, представљају међународну резервну активу коју је Међународни монетарни фонд креирао 1969. године у циљу регулисања међународне ликвидности. Резервна позиција у Међународном монетарном фонду односи се на средства која свака земља чланица уплаћује приликом учлањења, а могу се повући и користити у случају потребе. Такође, чланство у Међународном монетарном фонду омогућава земљама да позајмљују и додатне суме новца под условима које одређује Међународни монетарни фонд.

Специјално право вучења није класичан кредит Међународног монетарног фонда већ ресурс који чланице Међународног монетарног фонда могу да користе за своје потребе флексибилно у зависности од својих тренутних потреба.

Додељивање специјалних права вучења је бесплатно за државе чланице, али сама употреба средстава није. Тренутна каматна стопа за специјална права вучења износи 0,05%.

Републици Србији је одлуком Одбора гувернера Међународног монетарног фонда додељено 627.596.351 специјалних права вучења. Средства алокације специјалних права вучења распоређена су земљама чланицама Међународног монетарног фонда, сразмерно уделу у квоти Међународног монетарног фонда. Тренутна квота Републике Србије у Међународном монетарном фонду је 654.800.000 специјалних права вучења, а њено учешће у укупним квотама Међународног монетарног фонда износи 0,14%.

Република Србија може ова средства у случају потребе користити за финансирање буџетског дефицита и рефинансирање дуга Републике Србије од 1. јануара 2022. године.

Трансакције у вези са измиривањем обавеза Републике Србије према Међународном монетарном фонду обављаће се преко Народне банке Србије, као фискалног агента Републике Србије у Међународном монетарном фонду.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона уређују се обавезе Републике Србије према Међународном монетарном фонду по основу коришћења средстава опште алокације специјалних права вучења.

Одредбом члана 2. овог закона дефинисано је у које сврхе се могу користити наведена средства.

Одредбом члана 3. овог закона дефинишу се послови Народне банке Србије.

Одредбом члана 4. овог закона дефинише се да се средства за сервисирање обезбеђују у буџету Републике Србије за текућу годину.

Одредбом члана 5. овог закона дефинише се да се трансакције обављају преко Народне банке Србије.

Одредбом члана 6. овог закона уређује се ступање на снагу овог закона.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.